พิษจำนำข้าวสินเชื่อโรงสีส่งออกหดหาย
“โฆสิต” เผยนโยบายจำนำทำธุรกรรมลูกค้าส่ง ออกข้าวโรงสี หดหาย มองข้าวเป็นสินค้าการเมือง งดปล่อยกู้ลูกค้ารายใหม่ลดเสี่ยง
21 ส.ค. 2555

“โฆสิต” เผยนโยบายจำนำทำธุรกรรมลูกค้าส่ง ออกข้าวโรงสี หดหาย มองข้าวเป็นสินค้าการเมือง งดปล่อยกู้ลูกค้ารายใหม่ลดเสี่ยง 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า นโยบายรับจำนำข้าวของรัฐบาลในขณะนี้ ส่งผลให้ลูกค้าผู้ส่งออกข้าวและโรงสีของธนาคารมีการทำธุรกรรมผ่านธนาคารในอัตราที่ลดลง เนื่องจากไม่สามารถหาข้าวเพื่อส่งออกได้ อย่างไรก็ตาม ยืนยันว่าลูกหนี้ทุกรายของธนาคารยังอยู่ในสถานะปกติและธนาคารยังมีการปล่อยสินเชื่อให้ตามปกติ
“ข้าวเป็นสินค้าการเมือง ธนาคารแต่ละแห่งคงต้องดูบทบาทของตัวเองว่าจะทำอย่างไร แต่สำหรับธนาคารกรุงเทพเราจะยืนอยู่ในจุดที่เราเคยยืน ยังให้สินเชื่อตามปกติ เพราะลูกค้าแต่ละรายมีความสัมพันธ์กันมา 30-40 ปี ทั้งหมดเป็นรายใหญ่ที่เข้าใจและสามารถดำเนินการได้ แต่จะไม่มีการขยายรายใหม่” นายโฆสิต กล่าว
นายโฆสิต กล่าวว่า แม้ว่าภาคการส่งออกขณะนี้จะเติบโตลดลง แต่ยังเชื่อว่าเศรษฐกิจไทยในปีนี้จะเติบโตได้ 5-6% เนื่องจากฐานการเติบโตที่ต่ำในปีที่ผ่านมา และมีแรงส่งจากการบริโภคของภาคเอกชนผ่านนโยบายประชานิยมของรัฐบาล แต่สิ่งที่น่ากังวลคือหากในปีหน้านโยบายประชานิยมหมดลง เศรษฐกิจไทยจะเติบโตได้ลำบาก 
สำหรับแนวคิดการเปลี่ยนแปลงนโยบายการเงินเพื่อดูแลเป้าหมายอัตราเงินเฟ้อ (Inflation Targeting) จากนโยบายดอกเบี้ยที่ใช้อยู่ในปัจจุบัน ไปเป็นการดูแลอัตราแลกเปลี่ยนมองว่าไม่ใช่เรื่องง่าย โดยผู้กำหนดนโยบายควรคำนึงถึงความยั่งยืนมากกว่าผลในระยะสั้น
“จุดยืนของผมในเรื่องนี้ คือยืนอยู่ในข้างที่ยั่งยืน ไม่อยากพูดว่าเห็นด้วยกับใคร หรือไม่เห็นด้วยกับใคร แต่ผมเชื่อมั่นในตัว คุณประสาร ไตรรัตน์วรกุล ผู้ว่าการธนาคารแห่งประเทศไทย เชื่อว่าท่านจะดูแลเสถียรภาพได้ เพราะเป็นคนที่มีความรับผิดชอบและมีวิสัยทัศน์” นายโฆสิต กล่าว
แหล่งข่าวจากผู้ส่งออกข้าว เปิดเผยว่า ตอนนี้ธนาคารวิเคราะห์ว่าธุรกิจข้าวมีความเสี่ยงสูงในช่วง 1-2 ปีที่ผ่านมานี้ ถึงขั้นบางธนาคารพยายามไม่มีพอร์ตข้าว ในวงการข้าวจะรู้กันว่าธนาคารนี้ไม่ให้สินเชื่อ แล้วยังโดนบีบวงเงินแพ็กกิง เครดิตจากเดิมได้เต็มวงเงินตามหน้าตั๋วตอนนี้ก็ลดลง หรือตั๋วฤดูกาลที่เป็นภาษาเรียกในวงการข้าว เพราะข้าวจะออกเป็นฤดูกาล ตั๋วจะมีอายุ 8-9 เดือน คล้ายตั๋ว P/N ถ้าปิดตั๋วคืนเงินกับธนาคารแล้วขอเปิดตั๋วใหม่ ธนาคารก็ไม่พิจารณาให้ จึงเป็นช่วงที่ผู้ส่งออกข้าวเหนื่อยที่สุด